PATVIRTINTA

 Panevėžio r.

 Paliūniškio pagrindinės mokyklos

 direktoriaus 2017 m. gruodžio 21 d.

 įsakymu Nr. V-139

**PANEVĖŽIO R. PALIŪNIŠKIO PAGRINDINĖS MOKYKLOS ŠVIETIMO PAGALBOS MOKINIUI TEIKIMO TVARKOS** **APRAŠAS**

**I. BENDROSIOS NUOSTATOS**

 1. Panevėžio r. Paliūniškio pagrindinės mokyklos Švietimo pagalbos mokiniui teikimo tvarkos aprašas (toliau – **Aprašas**) parengtas vadovaujantis Lietuvos Respublikos švietimo įstatymu, Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229; Lietuvos Respublikos vaiko minimalios ir vidutinės priežiūros įstatymu, Socialinės pedagoginės pagalbos teikimo vaikui ir mokiniui tvarkos aprašu, patvirtintu Lietuvos Respublikos švietimo ir mokslo ministro 2016 m. lapkričio 2 d. įsakymu Nr. V-950, Mokyklos vaiko gerovės komisijos sudarymo ir jos darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2017 m. gegužės 12 d. įsakymu Nr. V-319, Specialiosios pedagoginės pagalbos teikimo mokyklose tvarkos aprašu, patvirtintu Lietuvos Respublikos švietimo ir mokslo ministro 2017 m. rugpjūčio 30 d. įsakymu Nr. V-657; Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2017 m. rugpjūčio 30 d. įsakymu Nr. V-663, klasės vadovų, pagalbos mokiniui specialistų pareigybių aprašais.

 2. Šis Aprašas reglamentuoja mokyklos darbuotojų – pagalbos mokiniui specialistų, sveikatos priežiūros specialisto, klasės vadovų, mokytojų ir mokyklos vadovų veiklą, susijusią su mokinių socialinių, pedagoginių, psichologinių poreikių tenkinimu, leidžiančią didinti ugdymo(si) veiksmingumą.

 3. Tvarka nustato mokinių švietimo pagalbos organizavimą, formas ir rūšis, padedančias mokiniui įgyvendinti teisę į mokslą.

 4. **Švietimo pagalbos tikslai**:

 4.1. padėti įgyvendinti mokinių teisę į mokslą;

 4.2. užtikrinti veiksmingą mokinių ugdymąsi mokykloje;

 4.3. sudaryti prielaidas pozityviai socializacijai ir pilietinei brandai bei mokinių saugumui mokykloje.

 5. **Švietimo pagalbos uždaviniai**:

 5.1. užtikrinti mokinių saugumą mokykloje;

 5.2. šalinti priežastis, dėl kurių mokiniai negali lankyti mokyklos ar vengia tai daryti;

 5.3. užtikrinti vaikų mokymąsi pagal privalomojo ugdymo programas iki 16 metų;

 5.4. kartu su tėvais (globėjais, rūpintojais) padėti mokiniams pasirinkti ugdymo(si) programą bei pasirengimo profesijai įstaigą pagal jų galias;

 5.5. sudaryti sąlygas žemų ugdymosi pasiekimų mokinių ugdymui(si);

 5.6. sudaryti sąlygas gabių mokinių ugdymui(si);

 5.7. padėti mokiniams adaptuotis mokykloje ar naujoje ugdymo pakopoje;

 5.8. teikti reikalingą psichologinę, socialinę pedagoginę, specialiąją pedagoginę pagalbą.

 6. **Švietimo** p**agalbos teikimo principai:**

6.1. lygios galimybės – kiekvienam mokiniui užtikrinamas pagalbos prieinamumas;

 6.2. visuotinumas – pagalba teikiama visiems mokyklos mokiniams, kuriems jos reikia;

 6.3. kompleksiškumas – pagalba teikiama pagal poreikį kartu su kitomis švietimo sistemos pagalbos mokiniui teikimo formomis;

 6.4. decentralizacija – šeimos, visuomenės bei kitų institucijų dalyvavimas;

 6.5. individualumas – pagalba teikiama atsižvelgiant į konkretaus mokinio problemas;

 6.6. veiksmingumas – remiamasi profesionalia vadyba, tinkamais ir laiku priimtais sprendimais.

**II. ŠVIETIMO PAGALBOS GAVĖJAI, TEIKĖJAI, FORMOS IR RŪŠYS**

1. Švietimo pagalbos gavėjai – mokyklos mokiniai, mokytojai, mokinių tėvai.

 8. Švietimo pagalbos teikėjai – klasių vadovai, mokytojai, specialusis pedagogas, logopedas, socialinis pedagogas, mokytojo padėjėjas, sveikatos priežiūros specialistas, mokyklos vadovai, Panevėžio rajono pedagoginės psichologinės tarnybos socialiniai pedagogai, psichologai.

 9. Švietimo pagalbos formos:

 9.1. individualus darbas su mokiniu (mokinių skatinimas bei ruošimas dalyvauti olimpiadose bei konkursuose, darbas su jais; klasių vadovų, mokytojų, mokyklos vadovų pokalbiai, specialiojo pedagogo užsiėmimai, logopedo pratybos, mokymas namuose);

 9.2. darbas su grupe (grupinės konsultacijos, klasės valandėlės, skirtos ugdymo dalyvių tarpusavio santykių reguliavimui, darbas su gabiais mokiniais, specialiojo pedagogo, logopedo grupiniai užsiėmimai, profesinis informavimas ir kt.);

 9.3. darbas su mokinio šeima (pagalba sprendžiant problemas, trukdančias vaiko
ugdymo(si) procesui, pasirenkant būsimą profesiją, tėvų (globėjų, rūpintojų) ir mokyklos bendradarbiavimo stiprinimas);

 9.4. darbas su mokyklos bendruomene (saugios aplinkos kūrimas ir palaikymas, savivaldos aktyvinimas, mikroklimato gerinimas);

 9.5. darbas su socialiniais partneriais (Panevėžio rajono PPT, Panevėžio ir Karsakiškio seniūnijomis, vaiko teisių apsaugos skyrius, policija ir kt. siekiant užtikrinti pagalbos veiksmingumą).

 10. Švietimo pagalbos teikimo rūšys:

 10.1. konsultavimas (mokinio, mokinių grupės, mokytojų, tėvų (globėjų, rūpintojų) siekiant padėti išsiaiškinti ir suprasti tai, kas vyksta jų gyvenimo ir mokymosi erdvėje, padedant mokytis, tinkamai elgtis, geriau pažinti save ar pasirinkti profesiją, padėti mokymosi spragų turintiems arba gabiems mokiniams);

 10.2. ugdymo diferencijavimas mokiniui ar mokinių grupei, siekiant sudaryti palankias sąlygas tiek gabių, tiek mokymosi problemų turinčių mokinių ugdymui;

 10.3. socialinių ir gyvenimo įgūdžių formavimas – ugdomas gebėjimas priimti sprendimus ir spręsti problemas, kūrybiškai ir kritiškai mąstyti, bendrauti, pažinti save, elgtis visuomenėje priimtinais būdais, valdyti emocijas, laikytis sveikos gyvensenos reikalavimų;

 10.4. elgesio korekcija, socialiai priimtino elgesio modeliavimas;

 10.5. nusikalstamumo, mokyklos nelankymo, alkoholio, tabako ir kitų psichiką veikiančių medžiagų vartojimo, savižudybių, prievartos, smurto ir teisės pažeidimų prevencija;

 10.6. pagalbos komandos telkimas mokykloje (esant reikalui, pasitelkiant šeimą bei socialinius partnerius), siekiant sėkmingai spręsti mokinių problemas.

**III. ŠVIETIMO PAGALBOS TEIKIMO ORGANIZAVIMAS**

 11. **Klasių vadovai ir mokytojai** teikia pagalbą savo klasės mokiniams:

 11.1. rūpinasi jų asmenybės ugdymu(si) bei branda;

 11.2. siekia pažinti auklėtinių, mokinių poreikius, polinkius, interesus, gabumus, diferencijuoja ir individualizuoja ugdymo procesą;

 11.3. domisi ir rūpinasi mokinių sveikata, jų sauga, puoselėja sveiką gyvenseną;

 11.4. suteikia mokiniui reikiamą pagalbą pastebėjus, kad jo atžvilgiu taikomas smurtas, prievarta, patyčios ar kitokio pobūdžio išnaudojimas;

 11.5. bendradarbiauja su pagalbos mokiniui, sveikatos priežiūros specialistais;

 11.6. informuoja tėvus (globėjus, rūpintojus) apie iškylančias problemas;

 11.7. padeda mokiniams spręsti psichologines, socialines, bendravimo, mokymosi ir kt. problemas;

 11.8. stebi, analizuoja tėvų bei socialinės aplinkos poveikį ugdymui(si).

 **12. Pagalbos mokiniui specialistai**(specialusis pedagogas, logopedas, socialinis pedagogas, mokytojo padėjėjas)teikia psichologinę, socialinę pedagoginę, specialiąją pedagoginę ir specialiąją pagalbą:

 12.1. psichologinę pagalbą teikia Panevėžio r. pedagoginės psichologinės tarnybos psichologai bei socialiniai pedagogai, dalykų mokytojai, klasių vadovai, mokyklos vadovai ugdymo proceso metu;

 12.2. socialinės pedagoginės pagalbos mokiniams teikėjas – socialinis pedagogas:

 12.2.1. socialinė pedagoginė pagalba užtikrina kompleksiškai teikiamos pagalbos vaikui ir mokiniui teikimą;

 12.2.2. numato socialinės pedagoginės pagalbos teikimo vaikui ir mokiniui būdus bei formas, bendradarbiauja su mokytojais, klasių vadovais, tėvais (globėjais, rūpintojais), kitais specialistais, švietimo pagalbos įstaigomis, kitais su vaiku ir mokiniu dirbančiais asmenimis, socialinių paslaugų ir sveikatos priežiūros įstaigomis, teisėsaugos institucijomis, socialiniais partneriais;

 12.3. specialiojipedagoginėir specialioji pagalba teikiama, kai ją skiria pedagoginė psichologinė tarnyba, tėvų (globėjų, rūpintojų) sutikimu;

 12.3.1. specialiosios pedagoginės pagalbos mokiniams teikėjai – specialusis pedagogas ir logopedas;

 12.3.2. specialiosios pagalbos mokiniams teikėjas – mokytojo padėjėjas;

 12.3.3. specialioji pedagoginė ir specialioji pagalba vykdoma, kai Mokyklos vaiko gerovės komisija suderina specialiosios pagalbos gavėjų sąrašą su pedagogine psichologine tarnyba, patvirtina mokyklos direktorius;

 12.3.4. specialioji pedagoginė pagalba mokiniams teikiama ugdymo proceso metu specialiųjų pratybų forma (individualios, pogrupinės (2–4 mokiniai), grupinės (5–8 mokiniai);

 12.3.5. specialioji pagalba teikiama mokiniams ugdymo proceso metu.

 **13. Sveikatos priežiūros specialistas** dirba bendradarbiaudamas su mokyklos bendruomene, kitais sveikatos priežiūros, psichologinės bei socialinės pedagoginės pagalbos ir kitų suinteresuotų tarnybų specialistais:

 13.1. teikia sveikatinimo veiklos metodines konsultacijas mokytojams, mokiniams, jų tėvams (globėjams, rūpintojams) bei kaupia metodinę ir informacinę medžiagą mokinių sveikatos išsaugojimo ir stiprinimo klausimais;

 13.2. teikia informaciją sveikatos išsaugojimo bei stiprinimo klausimais ir organizuoja šios informacijos sklaidą (mokyklos stenduose, renginiuose, viktorinose ir pan.) mokyklos bendruomenei;

 13.3. inicijuoja ir dalyvauja mokyklos sveikatinimo projektų (programų) rengime bei juos įgyvendinant;

 13.4. teikia pagalbą mokiniams ugdant sveikos gyvensenos ir asmens higienos įgūdžius;

 13.5. dalyvauja organizuojant mokinių maitinimo priežiūrą, skatinant sveiką mitybą bei sveikos mitybos įgūdžių formavimą;

 13.6. dalyvauja mokyklos darbo grupėse, sprendžiančiose mokinių psichologines, adaptacijos ir socialines problemas.

 **14. Mokyklos vaiko gerovės komisija:**

14.1. organizuoja mokyklos bendruomenės švietimą vaiko teisių apsaugos, prevencijos, vaikų saviraiškos plėtojimą ir kitose vaiko gerovės srityse;

 14.2. organizuoja ir koordinuoja švietimo programų pritaikymą mokiniams, turintiems specialiųjų ugdymosi poreikių, atlieka pirminį vaikų specialiųjų ugdymosi poreikių, kylančių ugdymo(si) procese, įvertinimą, prireikus kreipiasi į pedagoginę psichologinę tarnybą dėl vaikų specialiųjų ugdymosi poreikių įvertinimo, specialiojo ugdymo ar švietimo pagalbos jiems skyrimo švietimo ir mokslo ministro nustatyta tvarka;

 14.3. organizuoja ir koordinuoja mokymo(si)/ugdymo(si), švietimo ar kitos pagalbos vaikui teikimą, tariasi su tėvais (globėjais, rūpintojais), mokytojais dėl jos turinio, teikimo formos ir būdų.

 **15. Ugdymo karjerai koordinatorius:**

15.1. teikia sistemingas, kokybiškas ir inovatyvias ugdymo karjerai konsultacijas mokiniams;

15.2. konsultuoja ugdymo karjerai klausimais mokytojus, mokinių tėvus (globėjus, rūpintojus).

**IV. BAIGIAMOSIOS NUOSTATOS**

 16. Mokinių mokymosi pasiekimai nuolat stebimi ir analizuojami, todėl iškylantys mokymosi sunkumai laiku identifikuojami.

 17. Bendradarbiaujant pagalbos mokiniui specialistams, mokytojams ir mokinio tėvams (globėjams, rūpintojams) tariamasi dėl mokymosi pagalbos teikimo.

 18. Mokyklos darbuotojų bendradarbiavimas, pagalbos teikimo mokiniui planavimas, aptarimas ir vertinimas, atsakingas tvarkos vykdymas užtikrina visapusišką pagalbos mokiniui įgyvendinimą mokykloje.

 19.Aprašas skelbiamas mokyklos interneto svetainėje www.paliuniskis.panevezys.lm.lt.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Vaiko gerovės komisijos

2017 m. gruodžio 19 d.

posėdžio protokolu Nr. VG-22